Web site 'altmuslim.com' - internet forum američkih muslimana
Shahed Amanullah: "Prije interneta, muslimani su živjeli u priličnoj izolaciji; nisu recimo imali kontakt sa suvjernicima druge rase, n
Internet je doveo do promjena u mnogim sferama života. Neki Amerikanci islamske vjere nadaju se da će internet pomoći u modernizaciji njihove zajednice. Novinarka Glasa Amerike Carolyn Weaver razgovarala je s Shahedom Amanullahom, pokretačem web sajta na kojem muslimani mlađe generacije raspravlju o problemima koji ih tište. Shahed Amanullah, Amerikanac indijskog podrijetla koji živi u Virginiji, kaže da je pokrenuo internet-portal “altmuslim.com” u želji da otvori dijalog o “situaciji u muslimanskom svijetu”. "Prije interneta, muslimani su živjeli u priličnoj izolaciji, u odnosu jedni na druge. Nisu recimo imali kontakt sa suvjernicima druge rase, narodnosti ili drugačijeg političkog uvjerenja. Kada su konačno uspostavili kontakt preko interneta, prvo je došlo do užarene diskusije, međusobnih optužbi i vrijeđanja. Muslimani se tek trebaju naučiti civiliziranom dijalogu u kibernetičkog prostoru." Shahed Amanyllah kaže da se tek u posljednje vrijeme dijalog razvija u normalnijem pravcu. Ne kreće se – kako kaže – odmah u teološku diskusiju. Ljudi raznih struja unutar islamskog svijeta, različitih političkih i vjerskih uvjerenja, polako uspostavljaju prijateljstva. "Netko je jednom dobro primjetio da u islamskoj zajednici postoji nedovoljno razvijen smisao za ironiju. Upravo zbog toga na web sajtu nastojim uvesti humor kao oblik komunikacije, jer se na taj način mogu ublažiti napetosti koje su očite među nama. Recimo, na vrhu naše web stranice piše da je ‘sadržaj ovog web sajta provjeren i odobren od strane anti-terorističkih vlasti”. Neki možda smatraju da se radi o problemu s kojim se ne treba šaliti. No ja sam želio ironizirati, promijeniti ton diskusije o problemu o kojem muslimani na Zapadu često raspravljaju." Naš sugovornik kaže da je njegov web-sajt pomogao razvoju niza izvrsnih komentatora i pisaca popularnih internet blogova, ne samo iz Amerike već i drugih zemalja. “Riječ je u pravilu o ljudima koji do sada javno nisu govorili o problemima islamske zajednice” – kaže Shahed Amanullah. "Otvoren je dijalog čak i u najkonzervativnijoj struji islama – o položaju žene, o vođenju financija u našim zajednicama, o terorizmu... Da nije interneta, o tim se stvarima ne bi javno govorilo. O tome se recimo u džamiji ili kada se ljudi sastanu kod nekog kod kuće, i danas rijetko govori..." Shahed Amanullah, pokretač web-sajta “altmuslim.com” smatra da je internet dobro mjesto za početak reforme islamskih zajednica. “Reforma počinje dijalogom” – rekao nam je ovaj Amerikanac indijskog podrijetla i islamske vjere.